Sportlegendes spook dit uit vir liefdadigheidGary Player. Foto: Christian Petersen/Getty Images/AFP As dit van die 87-jarige Player afhang, wil hy nie vir sy gholfprestasies onthou word nie, maar eerder as ’n persoon wat vir ander omgegee het en die lewens van mense oor die wêreld heen verander en verbeter het. Die naweek wanneer die Gary & Vivienne Player-uitnodigingstoernooi op die Lost City-baan by Sun City aangebied word, sal Player hoop dat die geldkoffers van sy liefdadigheidstigting ’n ordentlike hupstoot kry in die strewe na sy mikpunt van nagenoeg R1,75 miljard. Player het hom enkele jare gelede die doelwit gestel om $100 miljoen (sowat R1,75 miljard) in te samel om te gebruik om agtergeblewe gemeenskappe op te hef en minderbevoorregte persone te help. Die SA gholfster, wat in sy speeldae 165 toernooie wêreldwyd gewen het, het na raming tot dusver R900 miljoen ingesamel. Saterdag en Sondag se eksklusiewe uitnodigingstoernooi by die Pilanesberg-dobbelstad sal ’n samekoms wees van 24 beroepsgholfspelers, tientalle sportsterre van weleer en topsakelui van reg oor die wêreld wat sake in 24 spanne van vier spelers elk sal uitspook. Die Blair Atholl-kleuterskool neffens die Lanseria-lughawe buite Johannesburg is vanjaar die begunstigde van die Sonstad se skouspel. Gary en sy oorlede vrou, Vivienne, het in 1990 die Blair Atholl-kleuterskool begin. Vandag huisves dit 125 kinders tussen die ouderdomme van drie en ses. Vanjaar is die eerste keer dat Gary se toernooi ook sy vrou se naam dra. Vivienne is in Augustus verlede jaar aan kanker oorlede. Hulle was 64 jaar lank getroud. Onder die bekende sportsterre wat in die glansryke Lost City-toernooi sal speel, tel die voormalige Liverpoolse sokkerster Kenny Dalglish, die plaaslike bokslegende Brian Mitchell en talle oud-Springbok-rugbyspelers soos Victor Matfield, Butch James, Akona en Odwa Ndungane, Stefan Terblanche, Owen Nkumane, Pat Lambie en Jaco van der Westhuyzen. Die SA krieketsterre Herschelle Gibbs, Ashwell Prince en Vernon Philander, asook Mark Fish, Shaun Bartlett en Jimmy Tau van Bafana Bafana-faam sal ook teenwoordig wees. Die plaaslike beroepsgholfspelers wat hul talente sal uitstal, sluit in Jaco van Zyl, Hennie Otto, Jaco Ahlers, Albert Venter, Neil Schietekat en Martin Vorster, asook vyf spelers van die Papwa Sewgolum-akademie vir agtergeblewe spelers. Van Zyl het in September op Selborne aan die Natalse Suidkus die Gary & Vivienne Player-uitdaagtoernooi gewen deur Otto met twee houe na die kroon te steek. Alle oë sal die naweek op dié twee wees wanneer hulle hul tweestryd hervat. Suid-Afrika se eerste vrouespeler wat ’n Major kon wen, Sally Little, sal ook by die dobbelstad te sien wees. Die 71-jarige Little het in 1980 die Amerikaanse PGA-kampioenskap vir vroue gewen en ’n tweede Major-titel agter haar naam geskryf toe sy in 1988 die Du Maurier Classic gewen het toe dit as een van die vroue se grotes getel het. Ashley Buhai het in Julie vanjaar die tweede SA vrou geword wat ’n Major wen toe sy die Britse Ope op Muirfield gewen het.